钦定古今图书集成/方舆汇编/职方典/第1157卷 > 《送刘太尉从广赴襄阳》前人
## 钦定古今图书集成/方舆汇编/职方典/第1157卷 > 《送刘太尉从广赴襄阳》前人

嗟尔乐哉襄阳人，万屋连甍清汉滨。语言轻清微带
秦，南通交广西峨岷。罗縠纤丽药物珍，枇杷甘橘荐
清樽。磊落金盘烂璘璘，蓰头缩项昔所闻。黄橙𢭏虀
香复辛，春雷动地竹走根。锦苞玉笋味争新，凤林花
发南山春。掩映谷口藏山门，楼台金碧瓦鳞鳞。岘首
高亭倚浮云，汉水如天泻沄沄。斜阳返照白鸟群，两
岸桑柘杂耕耘。文王遗化已寂寞，千载谁复思其人。
《荆州》汉魏以来重，今古相望多名臣。嗟尔乐哉襄阳
人，道扶白发抱幼孙。远迎刘侯车两轮，刘侯年少气
甚淳。诗书学问苦寒士，樽俎谈笑多嘉宾。往时邢洛有善政，至今遗爱留其民。谁能持我诗以往，为我先
贺襄阳人。